Só lyk SA se damvlakkeDie Voëlvleidam (Foto: Stad Kaapstad) Die departement van water en sanitasie het Dinsdag gesê die vlakke van die meeste van die land se damme het gestyg as gevolg van die reënval wat steeds oor dele van die land voorkom. Volgens die departement het die totale volume opgegaarde water vandeesweek van 47,9% tot 48,7% gestyg. Die Vaaldam in Gauteng se vlak het gestyg van 26% tot 31%, terwyl Lesotho se Katse-dam, wat die meeste van Suid-Afrika se water verskaf, se vlak van 37% tot 39% gestyg het. Die watervlak van die Grootdraaidam naby Standerton het aansienlik gestyg, van 65,5% na 72%, terwyl die watervlak van die Vrystaat se Sterkfonteindam op 91% gebly het. Die departement het twee weke gelede water van die Sterkfonteindam na die Vaaldam deurgelaat, aangesien die land se sakekern, Johannesburg, erg onder die droogte gebuk gaan. Volgens die departement is die land nog nie heeltemal uit die moeilikheid nie, aangesien sommige van die damme se watervlakke steeds laag is. Die Bloemhofdam in Noordwes staan steeds op 11%. In die Wes-Kaap is die gemiddelde watervlak van die ses damme daar 68%. Die Voëlvleidam se watervlak het van 69% na 67% gedaal, die Bergrivierdam van 71% na 70% en die Theewaterskloofdam van 50% na 48%. In die Oos-Kaap het die vyf damme, wat deel vorm van die Algoa-opgaarstelsel, van 67,3% na 66% gedaal. Die Amatole-opgaarstelsel se ses damme het tans ŉ gemiddelde watervlak van 77%. Hazelmere-dam in KwaZulu-Natal. Foto: myballito.co.za In KwaZulu-Natal het die watervlakke van die vyf damme wat water aan die Ethekwini-metro en Munduzi verskaf, van 44% tot 46% gestyg. Die Nagledam het van 69% tot 72% gestyg, terwyl die Midmardam van 47% tot 50% gestyg het. Die Hazelmeredam se vlak het tot 71% gestyg en die Pongolapoortdam staan op 19%. Die watervlak van die Goedertrouwdam naby Eshowe het van 18% tot 19,6% gestyg, terwyl die Hluhluwedam se vlak van 20,9% tot 24% gestyg het. Die Klipfonteindam se vlak het effens gestyg van 10,4% na 11,6%. “Hoewel daar ŉ effens styging in damvlakke was, doen die departement van water en sanitasie ŉ beroep op gemeenskappe om steeds aan die waterbeperkings in hul onderskeie munisipaliteite gehoor te gee. Dit sal ŉ rukkie neem voordat damme weer hul normale watervlakke bereik,” het die departement gesê.